Koerant moet jammer sê vir SAL | Maroela Media
Koerant moet jammer sê vir SAL
Die persombudsman het The Times beveel om die Suid-Afrikaanse Lugdiens (SAL) om verskoning te vra oor 'n artikel wat in die koerant verskyn het.
Die koerant het in Julie 'n artikel gepubliseer waarin daar beweer is dat 'n verteenwoordiger van SAL 'n 12-jarige seun in die sorg van 'n vreemdeling gelos het by 'n lughawe in Hong Kong.
Die lugredery is glo deur die seun se ma versoek om hom van die vliegtuig af te vergesel tydens die vlug van Hong Kong na Johannesburg.
Die koerant het egter berig dat die seun alleen gelos is vir amper vyf ure. 'n "Besorgde passasier" het glo vir die volgende twee dae na die seun omgesien.
SAL het 'n klag by die persombudsman ingedien en beweer dat die artikel feitelik onakkuraat en ongebalanseerd is, dat die bewerings in die artikel as feite voorgehou is en dat die opskrif misleidend was.
SAL beweer dat die seun met Asiana Airlines na die Hong Kong Internasionale-lughawe gevlieg het en dat hy van daar met SAL na Johannesburg sou vlieg.
Die vlug van Asiana Airlines is egter vertraag en volgens SAL was dit dié lugredery se verantwoordelikheid dat passasiers, insluitend minderjariges, nie hulle aansluitingsvlugte mis nie.
SAL voer aan dat 'n verteenwoordiger van Asiana Airlines die SAL-toonbank genader het en ingelig is dat die vlug gekanselleer is. SAL het aan die verteenwoordiger gesê dat hulle die seun eers kan help wanneer daar 'n alternatiewe vlug beskikbaar is.
Asiana Airlines was dus verantwoordelik vir die seun se veiligheid. SAL beweer dat The Times se artikel onakkuraat en onregverdig was en dat daar hoofsaaklik op die getuienis van die ma en seun gefokus is en dat slegs 'n gedeelte van SAL se kommentaar aan die einde van die artikel bygewerk is.
Die koerant is beveel om SAL om verskoning te vra en 'n opsomming van die persombudsman se bevinding te publiseer.